Polisie lê beslag op sigarette van duisende rande(Foto: pixabay) Die polisie is steeds besig om toe te slaan op diegene wat die regulasies van die staat van algehele afsondering verontagsaam. In Lephalale (Ellisras) is ŉ 27-jarige man in hegtenis geneem vir die verkoop van onwettige sigarette. Brig. Motlafelo Mojapelo het gesê die man se winkel is net ŉ paar straatblokke van die polisiekantoor op die dorp. Die verkoop van drank en sigarette is tydens die afsonderingstydperk verbode. Mojapelo het gesê die polisie het ŉ wenk uit die gemeenskap opgevolg en in ŉ stoorkamer op onwettige sigarette van nagenoeg R750 000 beslag gelê. British American Tobacco South Africa (Batsa) het vroeër gesê die verbod gaan 11 miljoen rokers dwing om buite hul woonbuurte te soek na winkels wat bereid is om nié aan die verbod gehoor te gee nie. Batsa het ook gesê die verbod kan onbedoeld bydra tot die onwettige handel van tabak aangesien rokers heel waarskynlik onwettige produkte gaan koop. Hy het ŉ beroep op die regering gedoen om die verbod op die verkoop van sigarette op te hef en die verkoop daarvan saam met ander noodsaaklike goedere toe te laat. Die verdagte verskyn later vandag in die hof.